Megmutatjuk a legszebb magyar csuklós buszt, ami már mindenkié
Híresen szép formatervezésû busz került a Közlekedési Múzeum tulajdonába: a legújabb szerzemény az Ikarus EAG E94G típusú csuklós autóbusz. A kiváló állapotú jármû saját lábán érkezett a Múzeum raktárába, az Ikarus 438-as után ismét a Volánbusz Zrt.-vel közös együttmûködés eredményeként.
Az Ikarus EAG E94G típusú autóbuszát huszonegy éve, 1997-ben mutatták be. A nevében szereplõ EAG jelzés az Ikarus Egyedi Autóbuszgyárára, míg a G a csuklós változatra utal („Gelenkbus").

A Közlekedési Múzeum által a Volánbusz Zrt.-tõl most megvásárolt darabot 1999-ben gyártották, jelenleg is üzemképes. A modell piacképes fejlesztésnek tûnt, ám a magyar piaci viszonyok és az exportországok mégsem voltak rá nyitottak. Összesen nyolc darab készült belõle, melyek kisebb-nagyobb mértékben mind eltérnek egymástól.

A jármû különlegessége, ami miatt a „legek buszának" is nevezhetjük, többek közt az, hogy az Ikarus egyedi gyáregységének egyetlen legyártott csuklós típusa és egyben az Ikarus utoljára fejlesztett csuklós busza. Mindemellett az Ikarus történetének utolsó teljes egészében hazai tervezésû autóbusza.

A többfunkciós autóbuszcsalád kialakításáért a tervezõ, Torma Lajos 1994-ben Ipari Formatervezési Nívódíjat kapott. Sokak szerint az E94G lett a legszebb magyar csuklós autóbusz. A Volánbusz Zrt. kettõt is közlekedtetett a változatból, melyek közül az egyik most már a Közlekedési Múzeum gyûjteményébe került.
autós hír